Kristinn Hjálmarsson: framkvæmdastjóri ParX

ParX er ráðgjafafyrirtæki sem hefur sérhæft sig í ráðgjöf fyrir stjórnendur. Hjá fyrirtækinu starfar á þriðja tug ráðgjafa sem hafa byggt upp mikla reynslu og þekkingu á sviði stjórnunar. Þeir hafa tekið þátt í fjölda verkefna í rekstri, mannauðsmálum, markaðsmálum og skipulagi vinnu. Mörg þeirra snúa að hagræðingu með nýjum stjórnunaraðferðum, markþjálfun stjórnenda, stefnumótun og skipulagsbreytingum eða verðmati og viðskiptaáætlunum. Framkvæmdastjóri er Kristinn Hjálmarsson:

„Ég hef starfað hjá ParX í rúm átta ár og tók við sem framkvæmdastjóri í nóvember á þessu ári. Mér finnst starfið verða áhugaverðara og skemmtilegra eftir því sem tíminn hefur liðið og það eru forréttindi að starfa í hópi fólks sem vinnur við og hefur mikinn metnað til að bæta stjórnun og vinnuaðferðir. Það eru líka forréttindi að vinna með viðskiptavinum sem treysta okkur í verkefnin með sér. Tími stjórnenda er almennt þétt setinn og hæfni ráðgjafa því mikilvæg. Við hjá ParX hlökkum til þeirra viðfangsefna sem bíða okkar á nýju ári. Staða atvinnulífsins er ekki sú sem fólk vænti en það þarf að takast á við hana og undirbúa nýja og spennandi stöðu í íslensku atvinnulífi. Við viljum taka þátt í því uppbyggingarstarfi.“

Kristinn ólst upp á Sauðárkróki: „Konan mín kemur að handan, eða frá Hofsósi, en frá hennar bæjardyrum séð kom ég að handan. Að koma að handan vísar til þess í Skagafirði að búa hinum megin við Héraðsvötnin. Við eignuðumst fyrra barnið okkar frekar ung, fluttum suður stuttu síðar og ég fór í heimspeki. Mig hafði samt langað til að læra lögfræði en í kynnisferð um Háskóla Íslands var mér réttur látlaus gulur bæklingur um markmið heimspekináms og þar með var ég búinn að velja mér grein. Ég held að fátt hafi gert mér jafn gott og þetta val.

Eftir útskrift frá HÍ héldum við enn sunnar til að halda áfram námi og fórum nú til Honolulu á Hawaii. Ég valdi skólann að vandlega athuguðu máli því Hawaii kemur ekki fyrst upp í hugann þegar fólk leitar að öflugum skólum. En þar eru afbragðs skólar. Á þessum tíma bjuggum við í Bökkunum í Breiðholti, ég vann í löggunni í Reykjavík og konan mín á leikskólanum Laufásborg í Þingholtunum. Við tókum strætó snemma á morgnana til að mæta í vinnu og á ísköldum desemberdegi 1997 ákváðum við að fara til Hawaii. Við bjuggum í tvö ár á eyju í Kyrrahafi þar sem takturinn í tilverunni er hægur, fjölskylduvænn og hlýr. Í þessu umhverfi kláraði ég MA-gráðu í Organizational Change árið 2000. Fimm árum síðar fórum við þangað aftur og vorum í eitt ár þar sem ég vann að MBA-gráðunni.“

Áhugamál Kristins eru tengd sumrinu: „Ég hef gaman af stangveiði og golfi. Síðastliðið sumar fór í ég í fyrsta sinn nokkra golfhringi erlendis, suður á Spáni en veðrið á Íslandi síðasta sumar var náttúrulega einstakt fyrir útivist. Einnig fór ég í veiði með góðum hópi til Grænlands, sem var frábær upplifun, og veiðiáhugi minn varð eiginlega til í þessari ferð.

Í gegnum árin höfum við haft gaman af ferðalögum. Eftirminnilegastar eru ferðirnar milli ólíkra eyja í Hawaii klasanum, sérstaklega Maui og Hawaii. Við höfum hugmyndir um innlend ferðalög næsta sumar og hlökkum til þess. Ferðaplanið er að taka á sig mynd.“

Nafn: Kristinn Hjálmarsson.

Fæðingarstaður: Reykjavík, 12. júlí 1973.

Foreldrar: Signý Bjarnadóttir og Hjálmar Jónsson.

Maki: Jóna Rósa Stefánsdóttir.

Börn: Bryndís Hrönn, 15 ára og Stefán Bjarni, 2 mánaða.

Menntun: BA í heimspeki og MA í Organizational Change.

Texti: Hilmar Karlsson. Mynd: Geir Ólafsson.